Fjord og fjell i indre Sogn

uke 32: 6.-11. aug.

Strekning: Kaupanger – Gudvangen med innlagte fjellturer. (tot 6 dager)

Er du litt lei av flate horisonter og holmer, øyer og skjær som aldri er høyere en et par-tre meter? Er du lei av åpne havstrekninger og tre møter høye bølger? Lei av bare å sitte timesvis i kajakken hver eneste dag når du er på tur? Savner du å kunne nyte spektakulær utsikt til snødekte fjell når du sitter i kajakken den ene dagen for neste dag å nyte utsikten fra toppen av fjellet og prøve å kaste snøball ned på kajakken og fjorden 1500 meter under deg for så å kaste noen blikk bortover mot Jotunheimen og Jostedalsbreen? Da er dette turen for deg. Har vi flaks med været, kan dette bli noen virkelig flotte dager på verdens lengste og dypeste fjord ispedd fjellturer, fossefall, kulturlandskap og bratte skog- og fjellsider. Stort sett hele turen går langs den veiløse delen av fjorden.

Dag1: tirs 6.8

Vi kjører fra Oslo til Kaupanger i Sogn, en biltur på ca 5 timer, og satser på å være på vannet ca kl. 17.00. Deretter padler vi ut i hovedfjorden og rett vestover på nordsida av fjorden. Etter drøyt 2 - 2,5 timers padling slår vi enten leir på det forlatte gårdsbruket Tingastad for å utnytte kveldssola, eller vi krysser fjorden over til Frønningen for å slå opp teltene der i strandkanten under den flotte Godseierboligen der. Frønningen er en liten fjordbygd med noen få fastboende uten veiforbindelse til omverdenen og med en interessant historie og flere severdigheter. Her er turleder Petter lommekjent (familiens faste sommersted gjennom et par generasjoner). Kanskje får vi også til en guidet tur i stedets private lille folkemuseum som ble skapt etter krigen av kunstmaleren Knut Rumohr som var født og oppvokst på stedet.

Dag 2: ons 7.8

Denne dagen blir det fjelltur opp til Bleia (1700 m.o.h). Vi har ordnet med biltransport opp til Frønningestølen på ca 800 m.o.h, og går til topps derfra. Rute avhenger av vær og form. På ettermiddagen blir det leirkos og overnatting på Frønningen.

Dag 3: tors 8.8

Denne dagen padler vi fra Frønningen til det nedlagte gårdsbruket Breisnes, ca to timers padling innover Aurlandsfjorden. Her spiser vi lunsj og pakker ut av kajakkene da planen er å bli her for natta. Ettermiddagen bruker vi på å padle over fjorden og til innløpet av Nærøyfjorden for så å ”rusle” en kort fjelltur opp (bokstavelig talt!) til Stigen – en spektakulær fjellgår ”der ingen skulle tru at nokon kunne bu”. Opp dit tar det ca en time på noe luftig og bratt, men godt sikret og trygg sti). De sprekeste kan fortsette opp mot Lægdi og evt Grånåsi. Dagen avsluttes ved at vi padler tilbake igjen til Breisnes hvor vi overnatter.

Dag 4: fre 9.8

Denne dagen padler vi fra Breisnes til Holmo, Stolen eller Odnes nesten innerst i Fjærlandsfjorden. Underveis kan vi f.eks spise lønsj på Styvi (et lite gårdsbruk med en spennende historie og et lite museum som kanskje åpnes for en trivelig gjeng som oss?) Dersom noen ønsker, kan de også gå den gamle postruta langs fjorden fra Styvi mot Bleiklindi mens noen andre kan få utløp for innestengt padelbehov ved å taue de tomme kajakkene. Vi overnatter på gressslettene i fjæra på Holmo, Stolen eller Odnes. Selve padlinga bør være gjort unna på ca drøyt tre timer. For å forlenge turen (for de sprekeste) er det en mulighet med en avstikker til Undredal for å smake på verdens beste geitost og evt stedets utsøkte Geitekje til lunsj, før man legger kursen inn i selve Nærøyfjorden inn til Holmo, Stolen eller Odnes (alle er utmerkede leirplasser i en av norsk naturs indrefileter).

Dag 5: lør 10.8

Denne dagen padler over fjorden til Tufto/Nærøy. Nå blir det fjelltur t/r bratt opp Rimstigen til Rimskridfjellet, evt Breiskrednosi (til Breiskredsnosi er det ca 6-7 timer t/r). Hvis noen vil gå fra Dyrdal over til Nærøy/Tufto (ca 8-10 timer) er det også mulig. Da kan noen av de andre taue kajakkene inn til Tufto hvor vi møtes etter en dag i fjellet (sannsynligvis vil vi alt møtes på stien omtrent på Rimskridsfjellet) før vi padler tilbake til leirplassen igjen. Turbeskrivelse finner du her: <http://ut.no/tur/fra-dyrdal-til-nærøy-over-fjellet>

Dag 6: søn 11.8:

Etter frokost blir det kort padletur inn til Gudvangen (ca en time) for så å ta ferja fra Gudvangen tilbake til Kaupanger kl. 12:15/(17:25) med ankomst Kaupanger 14:40/(19:35): Kjøretid: Kaupanger – Oslo: 5 timer.

Krav til deltakelse

Det blir ikke lange padlestrekninger, men det kan bli krapp sjø på fjorden, og er ikke like lett å komme i land alle steder. Krav til deltagelse er derfor padleferdigheter tilsvarende teknikkurs, kunne mestre sjø på 0,5 m, og litt vriene ilandstigninger. Motivasjon og form til toppturer med stigning på 800-900 høydemeter er også viktig.

Andre praktiske opplysninger

Viktig å finne plass til et par lette fjellsko i kajakken, dagtursekk, samt lett regntøy. Har man kneproblemer, kan et par vandrestaver også være lurt. Man må regne med å spleise på utgifter til biltransport på Frønningen.

Påmelding

Turledere blir Petter og Andreas. Påmelding til [pettervoss@yahoo.no](mailto:pettervoss@yahoo.no) snarest. Maks antall deltakere: 20 inkl turledere